Der er mange, der trods åbent vindue har sovet dårligt i nat på grund af varme. Termometrene i Skagen og Hvide Sande nåede på intet tidspunkt under 20 grader, og vi fik hermed årets første tropenat. Tropenatten kom dog kun lige netop i hus. Både Hvide Sande og Skagen målte nemlig præcis 20,0 grader, som laveste temperatur i nat. Siden år 2000 har vi kun en gang tidligere fået tropenætter i juni. Det var sidste år, hvor Rønne og Assens holdt temperaturen over 20 grader natten til den 26. juni . I år 2000 faldt første tropenat den 21. juni. Bortset fra sidste år, hvor vi fik en tropenat et døgn tidligere end i år, er de tidligste tropenætter vi har set i løbet af de sidste mange år faldet 3. og 5. juli i henholdsvis 2010 og 2015. Supersommeren 2018 havde første tropenat 17. juli Mange husker sikkert sommeren 2018 som den mest fantastiske sommer. Den slog sammen med foråret også adskillige rekorder , men tropenætterne begyndte først 17. juli. Herefter fulgte der til gengæld 18 tropenætter. Varmt badevand er årsagen til den tidlige tropenat Det er nær kysterne, vi i nat har haft de højeste temperaturer. Langt fra kysterne har temperauren flere steder været nede omkring 15 grader. Og det er der en god forklaring på. I nattetimerne, når vinden er svag med få skyer på himlen, falder temperaturen hurtigt. Det sker dog ikke nær det varme badevand, som virker som en slags radiator på vores kyster.

Referat:
Kun en gang siden år 2000 har vi haft så tidlig en tropenat som i år.